SKRIFTLIG FORESPØRGSEL E-3134/02

af Cristiana Muscardini (UEN) til Kommissionen

(4. november 2002)

Om: Dødsfald på grund af smog

Ifølge oplysninger fra Verdenssundhedsorganisationen kan mindst tre millioner dødsfald hvert år tilskrives luftforureningen i storbyerne. Ifølge en anden, italiensk undersøgelse kræver støvpartikler og gasser hvert år 3 500 menneskeliv i de otte største byer, mens tallet for Europa som helhed når helt op på 100 000. Årsagen hertil er for en stor del bilerne og de øvrige transportmidler, som udsender mellem 55 og 70 % af de skadelige stoffer, mens resten af de skadelige stoffer stammer fra opvarmning af bygninger og udledninger fra industrien.

1. Har Kommissionen forslag til, hvordan denne stadige forøgelse af luftforureningen kan forebygges?

2. Anser Kommissionen det ikke for hensigtsmæssigt at fremme anvendelsen af rene motorer og begrænse anvendelsen af benzinmotorer?

3. Anser Kommissionen det ikke for hensigtsmæssigt at iværksætte en oplysningskampagne for endnu en gang at gøre opmærksom på de sundhedsskadelige virkninger som følge af luftforurening forårsaget af benzinmotorer?

4. Ville Kommissionen i betragtning af krisen i automobilindustrien ikke anse det for hensigtsmæssigt at anvende gasformige brændstoffer?

5. Ville det ikke være hensigtsmæssigt at fremme brugen af solpaneler i det mindste til opvarmning af vand i betragtning af følgerne af luftforurening forårsaget af fyringsanlæg?

Svar afgivet på Kommissionens vegne af Margot Wallström

(8. januar 2003)

Unionen har gennemført en veludviklet politik til imødegåelse af de erkendte sundhedsmæssige risici som følge af luftforurening. I denne politik indgår en række direktiver om fastsættelse af grænser for koncentrationen af forurenende stoffer i miljøet, de enkelte medlemsstaters nationale overgrænser for luftformige emissioner samt emissionsgrænseværdierne for specifikke (mobile og faste) kilder. Med henblik på at tage de resterende problemer op lancerede Kommissionen i 2001 programmet for ren luft i Europa (Clean Air for Europe Programme), som skal føre til en videreudvikling af den tematiske strategi for bekæmpelse af luftforurening som fastsat i det sjette handlingsprogram på miljøområdet.

For så vidt angår det særlige spørgsmål om benzinmotorer, deler Kommissionen fuldt ud det ærede medlems opfattelse, at brugen af alternative brændstoffer bør øges inden for transportsektoren, og den har allerede taget en række skridt, som er beskrevet i svaret på skriftlig forespørgsel E-2887/02, selv om der i dette svar også beskrives en række forbehold i relation til gasformige brændstoffer. I Rådet blev der i november 2001 vedtaget en fælles holdning til Kommissionens forslag om fremme af biobrændstoffer til transport, hvori der foreslås et mål på 2 % af biobrændstoffer i 2005 og 5,75 % før 2010 på det samlede marked for transportbrændstof. Efter andenbehandlingen i Europa-Parlamentet forventes dette direktiv at blive endeligt vedtaget i løbet af første halvdel af 2003.

Kommissionen er enig i, at brugen af vedvarende energikilder til opvarmningsanlæg, f.eks. i form af solcellepaneler, såvel som forbedringer med hensyn til energieffektiviteten kan resultere i betydelige fordele i form af reduktion af drivhusgasemissionerne og luftforureningen. På grundlag af et forslag fra Kommissionen har Rådet og Europa-Parlamentet for nylig vedtaget et direktiv om bygningers energikapacitet, hvori der er fastlagt en ramme for medlemsstaternes gennemførelse af energimæssige forbedringer og/eller anvendelse af vedvarende energikilder i bygningsmæssig sammenhæng.

For så vidt angår en eventuel informationskampagne, er Kommissionen af den opfattelse, at dette først og fremmest er op til medlemsstaterne selv.